Jhb-prokureur dagvaar polisie | Nuus24
Jhb-prokureur dagvaar polisie
Johannesburg – 'n Prokureur van Johannesburg het Maandag gesê hy gaan die polisie dagvaar nadat hy op aanklag van regsverydeling in hegtenis geneem is."Ek gaan nie net die polisie dagvaar nie, ek gaan seker maak die minister van polisie is daar om die optrede van sy werknemers te verduidelik, het Martin Hood gesê."Die intimidasie het al te gereeld met te veel mense gebeur."Hood, prokureur van die Suid-Afrikaanse Vuurwapeneienaarsvereniging, is Vrydag tydens 'n vergadering met 'n ondersoekbeampte by die Fairlands-polisiekantoor in Johannesburg in hegtenis geneem.Hy het 'n kliënt verteenwoordig wat sy vuurwapen as gesteel aangemeld het nadat hy beroof is. Hood het gesê hy is in hegtenis geneem omdat die kliënt nie saam met hom by die polisiekantoor was nie.Die kliënt het Hood vroeër gevra om hom te help om sy verklaring vir die polisie voor te berei, omdat die kliënt gehoor het dat die polisie mense outomaties in hegtenis neem wanneer hulle hul vuurwapens verloor.Hood het gesê hy het na die polisiekantoor gegaan nadat beamptes die kliënt glo op twee geleenthede geboelie het.Die polisie in Gauteng het gesê hy sal later in die dag kommentaar lewer oor die voorval. – Volg Nuus24 op Twitter